梳化

梳化，係屬於凳、椅嘅一種。

傳統款式 
傳統嘅梳化，一般嘅設計同椅一樣，喺背後會有一段垂直嘅椅柄畀人俟背脊用，而兩邊亦會有用嚟承托雙手嘅手柄。

座位 
座位方面，有只係畀一個人坐嘅單人梳化，亦都有畀三人平排坐嘅長梳化，同埋Ｌ字形可以坐多幾個人嘅Ｌ字梳化……等等。

制作及材料 
至於用嘅素材，主要係用上造好形狀嘅鋼鐵支架，然後安上排列整齊嘅彈弓，再加上一層又一層嘅海綿做坐墊同凳背墊，跟住喺面頭披上一層剪裁合適嘅皮革，打釘定型而成。

傳統＋現代 
有啲加入現代概念嘅傳統梳化，可以一拉機關就會將塊椅柄挨後成平躺嘅形態，腿嘅位置重會有塊托板頂出嚟承托雙腿。有啲三人座梳化可以將個成塊椅柄放平，變成一張畀人臨時瞓覺用嘅梳化床。

相對價格 
梳化會畀人有軟綿綿嘅感覺，唔會有頂住盤骨嘅硬崩崩，好嘅梳化甚至可以因應身體嘅形狀同重量而令到坐上去嘅人得到最佳嘅舒適感；又因為傳統嘅梳化喺手工同材料方面都比較復雜同講究，觀感亦都比較有格調，所以一般嚟講佢嘅售價都會貴過普通嘅凳，甚至可能需要花費過萬港元先買到一張單人座。

新概念嘅出現 
依家亦出現咗好多用簡單概念設計嘅梳化，材料唔需要用到咁高質素，手工亦都唔會太復雜；有啲只係做到好似汽球咁只要用氣泵打入空氣就可以成為一張梳化形，或者一塊剪裁好嘅布裏面塞入好多細細嘅發泡膠粒嚟到做材料，再加幾塊厚海綿定型；呢類梳化嘅觀感比較挑皮，價格亦相對平，所以好迎合到新一代年青人嘅喜好。

凳